|  |
| --- |
| **BIOLÓGIA** |

# Képzési forma, munkarend: alapképzés, nappali és levelező

# Képzési idő: 6 félév

**Érettségi követelmény:** biológia vagy fizika vagy földrajz vagy informatika vagy kémia vagy matematika vagy

természettudomány vagy szakmai előkészítő tárgy (elektronikai alapismeretek, gépészeti alapismeretek, informatikai alapismeretek, környezetvédelmi-vízgazdálkodási alapismeretek, közgazdasági alapismeretek)

# A szakképzettség oklevélben szereplő megnevezése: biológus

# Specializációk: biológia, biológus laboratóriumi operátor

**A képzés célja:** olyan biológusok képzése, akik természettudományos, matematikai, kémiai, fizikai és informatikai alapismereteik birtokában képesek a biológia legfontosabb összefüggéseinek az elemzésére, új biológiai ismeretek megszerzésére. Ismerik tudományterületükön a legfontosabb kutatási módszereket. Gyakorlati és laboratóriumi ismereteik alapján alkalmasak biológiai feladatok megtervezésére, megoldására és értékelésére, továbbá kellő mélységű elméleti ismerettel rendelkeznek a képzés második ciklusban történő folytatásához. Az alapfokozat birtokában a biológusok képesek: a biológia legfontosabb összefüggéseinek az elemzésére, az alapelvek gyakorlati alkalmazására; a kutatás legalapvetőbb módszereinek a rutinszerű alkalmazására; laboratóriumi és terepi feladatok megoldására, laboratóriumi technikák, műszerek használatára, számítógépes adatfeldolgozásra. Tanulmányaikat befejezve képesek lesznek önálló biológiai tudományos probléma felvetésére, egyszerűbb kísérleti megoldások tervezésére, kivitelezésére és értékelésére; laboratóriumi és terepi körülmények között egyaránt.

**Az ideális jelentkező:** szereti a biológiát, a természet megfigyelését és kutatását, szabadban és laboratóriumi körülmények között. Érdeklik a modern kémiai és biológiai laborvizsgálatok, molekuláris biológiai ismeretek. Képes a biológiai vizsgálatokban széles körben alkalmazni a számítástechnikai és informatikai ismereteket. Jó kapcsolatteremtő képességgel, kommunikációs készséggel és idegen nyelvtudással rendelkezik.

**Nyelvi követelmények:** az alapfokozat megszerzéséhez legalább egy élő idegen nyelvből államilag elismert, középfokú (B2) komplex típusú nyelvvizsga vagy azzal egyenértékű érettségi bizonyítvány vagy oklevél megszerzése szükséges.

**Továbbtanulási lehetőségek, doktori képzés**: hallgatóink a diploma megszerzése után magyarországi és külföldi egyetemeken a biológiai alapszakra épülő mesterképzésben, illetve ezek után három éves doktori (PhD) programon folytathatják tanulmányaikat.

# A szakma szépségei: a biológia alapképzést elvégző hallgató olyan a választott szakirányának megfelelő szakember, aki képes a legkülönfélébb biológiai, orvosi és egészségügyi, élelmiszeripari, környezetvédelmi, minőségvizsgáló laboratóriumok asszisztensi feladatainak ellátására. Ezzel nemcsak egyszerű laboránsi feladatok ellátására képesek, hanem önálló laborfeladatok tervezésére és végzésére, felsőfokú végzettségük alapján középvezetői beosztásban is tevékenykedhetnek megfelelő gyakorlat elsajátítása után. A tanári specializációt választóknál a mikroszkopikus világ megismerése, megismertetése, a természet megfigyelése terepen, kiránduláson és terepgyakorlatokon, az állatok és növények életének megértése, az élet és környezet viszonyának tisztázása, a biológiai lét szépségeinek felfedezése, az érdeklődő kisdiákok tanulmányi sikereinek segítése.

# Elhelyezkedési esélyek és lehetőségek: az ország egész területén, de kifejezetten az északi régióban, az egyre szaporodó környezetvédelmi, egészségügyi, vízvédelmi, élelmiszeripari, élelmiszerbiztonsági, gyógyszeripari, mezőgazdasági laboratóriumok igénylik a gyakorlati szakembereket. A képzés, jellege folytán, alkalmas arra, hogy az alapszakot teljesítő, felsőfokú végzettségű szakemberek önálló asszisztensi feladatokat kapjanak az elméleti és alkalmazott kutatásokat végző laborokban és intézményekben egyaránt. A biológus laboratóriumi operátor specializáción kifejezetten gyakorlatorientált képzési szerkezete alkalmassá teszi az ott végzőket a gyakorlati élet különböző területein jelentkező feladatok ellátására, például minőségvizsgáló laboratóriumokban az egészségügy, a konzerv- és élelmiszeripar, a gyógyszeripar, a környezetvédelem területén, továbbá bioipari munkahelyeken, vagy az agrárágazatban. Ismereteik hasznosíthatók bizonyos vállalkozói tevékenységek során is. Általános iskolákban pedagógiai asszisztensként egyéb, nem tanórai feladatok felelőseként, az ország bármely pontján, ahol biológiaoktatás folyik.